b'\n_START_ARTICLE_\nMinimalna pla\xc4\x8da v Sloveniji\n_START_SECTION_\nNamen pravnega instituta minimalne pla\xc4\x8de\n_START_PARAGRAPH_\nV skladu z obrazlo\xc5\xbeitvijo predloga Zakona o dolo\xc4\x8ditvi minimalne pla\xc4\x8de se z dolo\xc4\x8ditvijo minimalne pla\xc4\x8de zasleduje cilj varovanja socialne in materialne varnosti zaposlenih v skladu z na\xc4\x8deli Mednarodne organizacije dela, opredeljenimi v Konvenciji \xc5\xa1t. 131 o minimalni pla\xc4\x8di, in z na\xc4\x8deli Evropske socialne listine in drugih mednarodnih dokumentov, ki opredeljujejo pravico do po\xc5\xa1tenega pla\xc4\x8dila za opravljeno delo, ki naj delavcu omogo\xc4\x8da dostojno pre\xc5\xbeivetje._NEWLINE_Na minimalno pla\xc4\x8do se sklicujejo \xc5\xa1tevilni zakoni in podzakonski predpisi. Zakon o izvr\xc5\xa1bi in zavarovanju tako v 102. \xc4\x8dlenu vsebuje omejitev izvr\xc5\xa1be na pla\xc4\x8do, nadomestilo pla\xc4\x8de in pokojnino ter druge podobne prejemke zaradi zagotavljanja minimuma socialne in materialne varnosti zaposlenih. Dol\xc5\xbeniku se lahko v izvr\xc5\xa1bi pose\xc5\xbee na navedene terjatve zgolj tako, da mu ostane najmanj znesek v vi\xc5\xa1ini minimalne pla\xc4\x8de, zmanj\xc5\xa1ane za pla\xc4\x8dilo davkov in obveznih prispevkov za socialno varnost (tj. neto \xc2\xbbminimalna pla\xc4\x8da\xc2\xab). V kolikor izvr\xc5\xa1ilni upnik v izvr\xc5\xa1bi terja pla\xc4\x8dilo terjatev iz naslova zakonite pre\xc5\xbeivnine ali pa od\xc5\xa1kodnine za izgubljeno pre\xc5\xbeivnino zaradi smrti tistega, ki jo je dajal (privilegirane terjatve), pa mora dol\xc5\xbeniku ostati najmanj znesek dveh tretjin minimalne pla\xc4\x8de, zmanj\xc5\xa1ane za pla\xc4\x8dilo davkov in obveznih prispevkov za socialno varnost. Zakon o dav\xc4\x8dnem postopku (ZDavP-2) je v primerjavi s civilno izvr\xc5\xa1bo bolj neugoden za dol\xc5\xbenika, saj v 1. odstavku 160. \xc4\x8dlena dolo\xc4\x8da, da mora dol\xc5\xbeniku v dav\xc4\x8dni izvr\xc5\xa1bi ostati najmanj znesek v vi\xc5\xa1ini 70% minimalne pla\xc4\x8de._NEWLINE_Od pravnega pojma minimalne pla\xc4\x8de je potrebno lo\xc4\x8devati pravne pojme zajam\xc4\x8dena pla\xc4\x8da, izhodi\xc5\xa1\xc4\x8dna pla\xc4\x8da in osnovna pla\xc4\x8da. _NEWLINE_Pojma minimalne pla\xc4\x8de in zajam\xc4\x8dene pla\xc4\x8de sta podrobneje pojasnjena v obrazlo\xc5\xbeitvi predloga Zakona o dolo\xc4\x8ditvi minimalne pla\xc4\x8de. Izhodi\xc5\xa1\xc4\x8dna pla\xc4\x8da je kot najni\xc5\xbeji znesek pla\xc4\x8de (glede na stopnjo izobrazbe) dolo\xc4\x8dena v kolektivnih pogodbah na ravni dejavnosti, osnovna pla\xc4\x8da pa je poleg dela pla\xc4\x8de za delovno uspe\xc5\xa1nost in dodatkov sestavni del pla\xc4\x8de zaposlenega in je dolo\xc4\x8dena v posameznikovi pogodbi o zaposlitvi.\n_START_SECTION_\nZnesek minimalne pla\xc4\x8de\n_START_PARAGRAPH_\nVi\xc5\xa1ino minimalne pla\xc4\x8de v Republiki Sloveniji ureja Zakon o minimalni pla\xc4\x8di (Uradni list RS, \xc5\xa1t.\xc2\xa013/10\xc2\xa0in\xc2\xa092/2015) in ne Zakon o delovnih razmerjih ali kolektivne pogodbe. Minimalna pla\xc4\x8da od 1. januarja 2018 zna\xc5\xa1a 842,79 evrov bruto (642,15 evrov neto). Vi\xc5\xa1ina minimalne pla\xc4\x8de od odvisna od ve\xc4\x8d kazalnikov, in sicer od rasti \xc5\xbeivljenjskih potreb\xc5\xa1\xc4\x8din, gibanja pla\xc4\x8d, gospodarskih razmer oz. gospodarske rasti, gibanja zaposlenosti, pri \xc4\x8demer se minimalna pla\xc4\x8da enkrat letno uskladi najmanj z rastjo cen \xc5\xbeivljenjskih potreb\xc5\xa1\xc4\x8din in velja za pla\xc4\x8dilo dela, opravljenega od 1. januarja teko\xc4\x8dega leta dalje.\xc2\xa0 Zneske minimalnim pla\xc4\x8d po mesecih si lahko ogledate na strani Dav\xc4\x8dne uprave Republike Slovenije._NEWLINE__NEWLINE_Mese\xc4\x8dne podatke o vi\xc5\xa1ine minimalne pla\xc4\x8de je mo\xc4\x8d dobiti na portalu www.racunovodja.com pod podatki za obra\xc4\x8dun pla\xc4\x8d (primer za junij 2018) ter na straneh Ministrstva za delo, dru\xc5\xbeino in socialne zadeve.'